SKRIFTLIG FORESPØRGSEL E-3608/01

af Ilda Figueiredo (GUE/NGL) til Kommissionen

(8. januar 2002)

Om: EU-støtte til beskyttelse af arbejdstagernes sundhed

Virksomheden Delphi, S.A., der er beliggende i Castelo Brancos industriområde (Portugal), fremstiller elektroniske komponenter (kabler) og har omkring 1 000 ansatte, har modtaget forskellige former for støtte, både fra Portugal og fra EU.

Imidlertid er over 40 % af arbejdstagerne ansat på usikre vilkår, der foretages ikke forebyggende undersøgelser, ligesom der ikke engang findes et program for sundhed og sikkerhed på arbejdet til forebyggelse af skader forårsaget af ensformigt arbejde, selv om der har været flere tilfælde af tendinitis. Der findes end ikke et udvalg for sundhed og sikkerhed med deltagelse af arbejdstagerne.

Kommissionen bedes derfor oplyse følgende: I hvilket omfang og på hvilke vilkår er der ydet støtte fra EU til virksomheden Delphi, S.A. i Castelo Branco? Har Kommissionen kendskab til de vanskelige arbejdsforhold og den manglende overholdelse af Rådets direktiv 89/391/EØF(1) af 12. juni 1989, hvori det fastsættes, at arbejdsgiveren har pligt til at sikre arbejdstagernes sikkerhed og sundhed i alle forhold, der er forbundet med arbejdet? Hvilke foranstaltninger har Kommissionen til hensigt at træffe?

(1) EFT L 183 af 29.6.1989, s. 1.

Svar afgivet på Kommissionens vegne af Anna Diamantopoulou

(21. februar 2002)

Som det fremgår af artikel 8, stk. 3, i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene for programmeringsperioden 2000-2006(1) er det i overensstemmelse med subsidiaritetsprincippet medlemsstaternes ansvar at iværksætte interventionerne.

Kommissionen er derfor ikke i stand til at oplyse det ærede medlem om, i hvilken størrelsesorden og på hvilke betingelser der er blevet bevilget EU-støtte til en bestemt virksomhed. Anmodninger om oplysninger af denne art bør stiles til de ansvarlige myndigheder i Portugal: Instituto de Gestão do Fundo Social Europeu Rua Castilho no 5, 7o/8o 1250-066 Lissabon.

Kommissionen har ikke kendskab til de beskrevne forhold, for så vidt angår arbejdsvilkårene. Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(2) foreskriver i afsnit II Arbejdsgivernes forpligtelser, at arbejdsgiveren har pligt til at sikre arbejdstagernes sikkerhed og sundhed i alle forhold, der er forbundet med arbejdet, og at som et led i arbejdsgiverens ansvar træffer denne de nødvendige foranstaltninger til beskyttelse af arbejdstagernes sikkerhed og sundhed, herunder aktiviteter til forebyggelse af erhvervsbetingede risici, til oplysning og til oplæring samt tilrettelæggelse af en ordning og tilvejebringelse af de nødvendige midler.

Ovennævnte direktiv finder anvendelse på alle aktiviteter i såvel den private som den offentlige sektor. Direktivet ligger til grund for adskillige særdirektiver på specifikke områder.

Medlemsstaterne skal sætte de nødvendige love og administrative bestemmelser i kraft for at efterkomme direktiverne. Når direktiverne er gennemført i national ret, er det medlemsstaternes ansvar, at de håndhæves.

De portugisiske myndigheder har meddelt Kommissionen, at de har truffet nationale foranstaltninger til gennemførelse af direktiv 89/391/EØF. Hvis man opdager et problem eller har mistanke om, at der er et problem med gennemførelsen af lovgivningen, skal man således rette henvendelse til de nationale myndigheder, som er ansvarlige for kontrollen på området, i dette tilfælde det portugisiske arbejdstilsyn.

(1) EFT L 161 af 26.6.1999.

(2) EFT L 183 af 29.6.1989.